《赵北口》
清代·唐仲冕

一奁春縠绉轻纹，十二桥边草色薰。赵北烟波迥无际，竹西风月许平分。

莺声渐合芳津柳，帆影遥搴别浦云。绝忆江干风日暖，买鱼沽酒趁斜曛。

作者简介：（1753—1827）清湖南善化人，字六枳，号陶山。乾隆五十八年进士，官江苏荆溪等县知县。道光间累官陕西布政使。所至建书院，修水渠。知吴县时曾访得唐寅墓。有《岱览》、《陶山集》等。